
ΔΕΛΤΙΟ ΤΥΠΟΥ

Πτώση οχήματος στη θάλασσα και ανάσυρση γυναίκας χωρίς τις αισθήσεις της στην Κάσο – Θάνατος λουόμενου στη Σάμο – Συνέχεια ενημέρωσης αναφορικά με τον εντοπισμό σορού γυναίκας (α.λ.σ.) στα Ίσθμια – Τραυματισμός αλλοδαπού στη Θάσο – Αποβίβαση ασθενούς επιβάτη από Κ/Ζ στην Καλαμάτα – Σύλληψη ημεδαπών στην Καβάλα – Διακομιδή ασθενούς

Τις βραδινές ώρες χθες, ενημερώθηκε η Λιμενική Αρχή της Κάσου για την πτώση ενός Ι.Χ.Ε. οχήματος με δύο ημεδαπούς επιβαίνοντες, στη θάλασσα, εντός του λιμένα Φρυ Κάσου. Αμέσως, στο σημείο έσπευσαν στελέχη της οικείας Λιμενικής Αρχής, προς παροχή συνδρομής. Ο 71χρονος οδηγός εξήλθε από το όχημα με ίδιες δυνάμεις και ανασύρθηκε, με την συνδρομή στελέχους Λ.Σ.-ΕΛ.ΑΚΤ., ενώ η 65χρονη συνεπιβάτης, η οποία απεγκλωβίστηκε με την συνδρομή στελέχους Λ.Σ.-ΕΛ.ΑΚΤ., κατά τη διάρκεια της ανάσυρσής της, έχασε τις αισθήσεις της. Στην γυναίκα αρχικά παρασχέθηκαν οι πρώτες βοήθειες, ενώ στη συνέχεια διακομίστηκε με ασθενοφόρο όχημα στο Πολυδύναμο Περιφερειακό Ιατρείο Κάσου, όπου διαπιστώθηκε ο θάνατός της. Ο 71χρονος διακομίστηκε και αυτός, στο Πολυδύναμο Περιφερειακό Ιατρείο Κάσου, όπου παραμένει για προληπτικούς λόγους. Το Ι.Χ.Ε πρόκειται να ανελκυσθεί πρωινές ώρες σήμερα. Από το Λιμεναρχείο Κάσου που διενεργεί την προανάκριση παραγγέλθηκε η διενέργεια νεκροψίας - νεκροτομής, ενώ από το συμβάν δεν παρατηρήθηκε θαλάσσια ρύπανση. 

*****
Τις απογευματινές ώρες χθες, ενημερώθηκε η Λιμενική Αρχή της Σάμου για τον εντοπισμό άνδρα χωρίς τις αισθήσεις του, στη θαλάσσια περιοχή πλησίον της ακτής «ΡΟΔΙΤΕΣ» Σάμου. Αμέσως, στελέχη της οικείας Λιμενικής Αρχής μετέβησαν στο σημείο, όπου εντόπισαν τον 80χρονο ημεδαπό σε βραχώδες σημείο της ακτής. Ο άνδρας ανασύρθηκε με την συνδρομή κλιμακίου Π.Υ. και διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Σάμου, όπου διαπιστώθηκε ο θάνατός του. Από το Λιμεναρχείο Σάμου που διενεργεί την προανάκριση, παραγγέλθηκε η διενέργεια νεκροψίας – νεκροτομής και τοξικολογικών εξετάσεων.

*****
Συνέχεια ενημέρωσης:
Αναφορικά με τον εντοπισμό μιας σορού γυναίκας αγνώστων λοιπών στοιχείων, τις πρωινές ώρες χθες, στη θαλάσσια περιοχή του δυτικού άκρου εντός διαύλου Διώρυγας Κορίνθου, γνωρίζεται ότι ταυτοποιήθηκε η σορός καθώς αναγνωρίστηκε από τους οικείους της. Πρόκειται για 53χρονη αλλοδαπή (υπήκοο Ουκρανίας).

*****
Τις απογευματινές ώρες χθες, ενημερώθηκε η Λιμενική Αρχή της Θάσου για τον τραυματισμό ενός 25χρονου αλλοδαπού λουόμενου (υπηκόου Ρουμανίας) στη θαλάσσια περιοχή «ΓΚΙΟΛΑ» Θάσου. Συγκεκριμένα, ο 25χρονος τραυματίστηκε μετά από βουτιά που επιχείρησε να πραγματοποιήσει από μεγάλο ύψος. Στον τραυματία αρχικά παρασχέθηκαν οι πρώτες βοήθειες από πλήρωμα του ΕΚΑΒ που μετέβη στο σημείο, ενώ στη συνέχεια διακομίστηκε στο Κέντρο Υγείας Πρίνου προς παροχή ιατρικής περίθαλψης. Ακολούθως, ο τραυματίας διακομίστηκε στο Γενικό Νοσοκομείο Καβάλας για περαιτέρω εξετάσεις. Προανάκριση διενεργείται από το Α’ Λιμενικό Τμήμα Θάσου του Κεντρικού Λιμεναρχείου Καβάλας. 

*****
Τις μεσημβρινές ώρες χθες, ενημερώθηκε η Λιμενική Αρχή της Καλαμάτας από το Ενιαίο Κέντρο Συντονισμού Έρευνας και Διάσωσης (ΕΚΣΕΔ) του Λ.Σ.-ΕΛ.ΑΚΤ. ότι έχρηζε άμεσης νοσοκομειακής περίθαλψης ένας 74χρονος αλλοδαπός (υπήκοος Γερμανίας) επιβάτης κρουαζιερόπλοιου (Κ/Ζ) σημαίας Μάλτας, το οποίο έπλεε στη θαλάσσια περιοχή 38 ν.μ. νότια της Καλαμάτας. Το Κ/Ζ κατέπλευσε στο αγκυροβόλιο του λιμένα, απ’ όπου ο ασθενής μεταφέρθηκε με την συνδρομή βοηθητικού σκάφους του πλοίου στο λιμάνι της Καλαμάτας. Ακολούθως, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Καλαμάτας για περαιτέρω ιατρικές εξετάσεις, ενώ το Κ/Ζ απέπλευσε προς συνέχιση του προγραμματισμένου του δρομολογίου.

*****
Τις βραδινές ώρες χθες, υποβλήθηκε στη Λιμενική Αρχή της Καβάλας έγκληση από 21χρονο ημεδαπό σε βάρος τεσσάρων (04) ημεδαπών, ηλικίας 41, 48, 47 και 45 ετών, για παράβαση των άρθρων 45 («Συναυτουργία»), 309 («Επικίνδυνη σωματική βλάβη»), 313 («Συμπλοκή») και 380 («Ληστεία») του Π.Κ.. Συγκεκριμένα, ο 21χρονος κατήγγειλε ότι τις πρωινές ώρες της 31.08.2026, ενώ βρισκόταν στη Χερσαία Ζώνη Λιμένα Καβάλας, δέχθηκε επίθεση από τους ανωτέρω, με αποτέλεσμα να υποστεί σωματικές κακώσεις και να νοσηλευτεί για πολυήμερη περίθαλψη στο Γενικό Νοσοκομείο Καβάλας. Παράλληλα, οι δράστες του αφαίρεσαν μία συσκευή κινητής τηλεφωνίας και χρηματικό ποσό. Προανάκριση διενεργείται από το Κεντρικό Λιμεναρχείο Καβάλας.
	
*****
Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
- 66χρονουαπό το λιμάνι της Σκιάθου προς το λιμάνι του Βόλου, με το Ι/Δ-Α/Ψ «ΑΘΩΣ» Ν. Σπετσών 323, και 
- 53χρονου από το λιμάνι της Σαμοθράκης προς το λιμάνι της Αλεξανδρούπολης, με Περιπολικό σκάφος Λ.Σ.-ΕΛ.ΑΚΤ..

